<classify> SERIKALI ya Mapinduzi ya Zanzibar SMZ imesema tayari imetenga zaidi ya Sh milioni 300 kwa ajili ya kulinusuru eneo la Micheweni Pemba ambalo limeathirika na mabadiliko ya tabianchi na kusababisha mmomonyoko mkubwa wa ardhi.Hayo yamesemwa na Waziri wa Nchi Ofisi ya Makamu wa Pili wa Rais, Mohamed Aboud wakati akijibu swali la mwakilishi wa jimbo la Chakechake, Suleiman Sarhani aliyetaka kujua hatua zinazochukuliwa kuyanusuru baadhi ya maeneo Pemba ambayo yamekumbwa na mmomonyoko wa ardhi.Aboud alisema yapo maeneo mengi katika kisiwa cha Pemba na Unguja yameathirika na mabadiliko ya tabia ya nchi, ikiwemo maji ya bahari kuvamia maeneo ya makazi ya wananchi.Alisema tatizo hilo limewafanya baadhi ya wananchi wanaoishi pembezoni mwa bahari kuyakimbia maeneo hayo ili kuepuka kuingiliwa na maji ya chumvi.Hata hivyo, alisema juhudi zimeanza kuchukuliwa kukabiliana na athari hizo ambapo katika wilaya ya Micheweni Pemba fedha zimetengwa kwa ajili ya kudhibiti tishio hilo.Eneo la Micheweni tayari tumetenga Sh milioni 300 kwa ajili ya kukabiliana na athari za mabadiliko ya tabia ya nchi na mmomonyoko wa ardhi, alisema.Pia alisema tayari yapo mashirika ya kimataifa yameonesha nia nzuri ya kusaidia tatizo la mabadiliko ya tabia ya nchi na mmomonyoko wa ardhi kwa ajili ya kunusuru wananchi.Baadhi ya maeneo ambayo yanatajwa kuathirika na mabadiliko ya tabia ya nchi ikiwemo kisiwa Panza kilichopo Pemba pamoja na Mtambwe Mkuu ambavyo baadhi ya maeneo yake wananchi wameanza kuyahama.Pia maeneo ya vijiji vya Jambiani, Paje pamoja na Bwejuu vipo katika tishio la kuathirika na mabadiliko ya tabia ya nchi kiasi ya wananchi wake kuhama maeneo yaliopo karibu na fukwe na kuhamia juu.  <topic>: KITAIFA 